Leon van Nierop se fliekresensie: The Gray ManThe Gray Man The Gray Man ** Met Ryan Gosling, Chris Evans en Ana de Arnas Regisseurs: Anthony Russo en Joe Russo In die bui om ŉ gebeurtenisvolle aksiefliek saam met ŉ tjoppie op die kole te gooi en sommer tuis te verorber? Dan is The Gray Man vir jou. As Captain America en James Bond ŉ laaitie sou aangeneem het, sou dit hierdie jafel, genaamd Six gewees het. Hy word uitdrukkingloos (selfs al val hy sy nerwe af) deur Ryan Gosling gespeel. Hy is in die tronk wanneer ons hom ontmoet, maar word deur die CIA gewerf om onmoontlike take uit te voer. Natuurlik behels dit teregstellings, baie skietgevegte, bomme, motorongelukke, honderde skurke wat in die stof byt, ŉ bakleiery waar almal se kakebene breek behalwe Gosling s’n, en mooi meisies wat ylings voor skurke uithardloop. Daar is polsende aksiemusiek, goed gechoreografeerde konfrontasietonele, ŉ storie ingewikkelder as jou matriekvraestel, en met karakters baie interessanter as die klompie wat jy onlangs by jou skoonouers raakgeloop het. Netflix weet jy soek aksie, en hulle gee dit vir jou in oormaat. Sowat van ŉ uitbundige skietery en rondhollery het jy laas in ŉ James Bond-fliek gesien. Hoe dan ook anders? Dis Netflix se duurste fliek. $200-miljoen!! En jy sien elke sent daarvan op die skerm. Die storie raak mens later baas, want in die deurmekaarspul weet jy later nie meer wie is wie en wie kan vertrou word of nie. Dis glad nie ŉ resensentefliek nie, dus al sê hierdie resensent vir jou dis maar flou en voorspelbaar en met ŉ kop so leeg soos jou beursie op die oomblik, ten spyte van al die aksie, sal jy hom glo? So gedink ja. Aksiebefoeterd en oordrewe spioenasie-kaperjolle. Net reg vir ŉ Saterdagmiddag voor rugby! Op Netflix te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.